Kommissionens direktiv 2001/101/EF

af 26. november 2001

om ændring af Europa-Parlamentets og Rådets direktiv 2000/13/EF om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler(1), særlig artikel 6, stk. 6, andet afsnit, første led, andet afsnit, og

ud fra følgende betragtninger:

(1) Rådets direktiv 64/433/EØF af 26. juni 1964 om sundhedsmæssige problemer vedrørende handelen med fersk kød inden for Fællesskabet(2), senest ændret ved direktiv 95/23/EF(3), indeholder en definition af kød, der blev fastsat med henblik på hygiejnen og beskyttelse af folkesundheden. Definitionen omfatter alle spiselige dele af husdyr. Den stemmer imidlertid ikke overens med forbrugerens opfattelse af kød og oplyser ikke forbrugeren om den egentlige art af det produkt, der betegnes "kød".

(2) En række medlemsstater har vedtaget en definition af "kød", bestemt til mærkning af produkter, der indeholder kød. Medlemsstaternes forskelligartede fremgangsmåder har imidlertid medført forskelle, der skader det indre markeds funktion, og som gør det nødvendigt at udarbejde en harmoniseret definition.

(3) I bilag I til direktiv 2000/13/EF er der fastlagt visse kategorier af ingredienser, for hvilke angivelse af kategorien i ingredienslisten kan erstatte angivelse af den specifikke betegnelse for den pågældende ingrediens.

(4) Bilaget omfatter ikke kategorien "kød", hvilket medfører problemer i forbindelse med anvendelsen af direktiv 2000/13/EF, bl.a. med hensyn til angivelse af ingredienslisten og angivelsen af ingrediensmængderne. Der bør derfor fastsættes en harmoniseret definition af kategoribetegnelsen "kød" for så vidt angår anvendelsen af direktiv 2000/13/EF.

(5) Da forbrugerne har krav på god og klar oplysning som grundlag for at vælge deres fødevarer og vurdere forskellene i salgspriserne, bør angivelsen af de(n) anvendte art(er) ledsage denne kategoribetegnelse.

(6) Definitionen gælder udelukkende i forbindelse med mærkning af produkter, hvori kød indgår som en ingrediens. Definitionen anvendes således ikke i forbindelse med mærkning af kødudskæringer og kropsdele, når de markedsføres uden forarbejdning.

(7) Maskinudbenet kød er væsensforskelligt fra den opfattelse, forbrugerne har af "kød". Maskinudbenet kød bør derfor ikke være omfattet af definitionen.

(8) Maskinudbenet kød bør derfor betegnes ved dets specifikke navn, dvs. "maskinudbenet kød", og dyreart, i overensstemmelse med reglen i artikel 6, stk. 6, i direktiv 2000/13/EF. Denne mærkningsbestemmelse gælder for produkter, der er omfattet af EF-definitionen af "maskinudbenet kød".

(9) De øvrige dele af dyr, der er egnet til konsum, men som ikke er produkter, der er omfattet af definitionen af "kød" med henblik på mærkning, bør ligeledes efter samme princip betegnes ved deres specifikke navn.

(10) For at indholdet af "kød" i en vare kan bestemmes på en ensartet måde, bør der fastsættes maksimumsgrænser for indhold af fedtstoffer og af bindevæv for de produkter, der kan betegnes med kategoribetegnelsen "kød". Disse grænser berører ikke de særlige bestemmelser for hakket kød og tilberedt kød i Rådets direktiv 94/65/EF af 14. december 1994 om krav til fremstilling og afsætning af hakket kød og tilberedt kød(4).

(11) Når disse maksimumsgrænser overskrides, og alle andre kriterier for definitionen af "kød" er overholdt, bør indholdet af "kød" følgelig justeres nedad, og ingredienslisten bør, foruden betegnelsen "...kød", omfatte angivelse af fedtindholdet og/eller bindevævsindholdet.

(12) Det er ligeledes nødvendigt at fastsætte en harmoniseret metode til bestemmelse af indholdet af bindevæv.

(13) Direktiv 2000/13/EF bør derfor ændres i overensstemmelse med det ovenfor anførte.

(14) De i dette direktiv fastsatte foranstaltninger er i overensstemmelse med udtalelse fra Den Stående Levnedsmiddelkomité -

UDSTEDT FØLGENDE DIREKTIV:

Artikel 1

Bilag I til direktiv 2000/13/EF ændres som angivet i bilaget til nærværende direktiv.

Artikel 2

1. Medlemsstaterne tillader handel med produkter, der opfylder kravene i direktiv 2000/13/EF, som ændret ved nærværende direktiv, senest den 31. december 2002.

2. Medlemsstaterne forbyder handel med produkter, der ikke opfylder kravene i direktiv 2000/13/EF, som ændret ved nærværende direktiv, med virkning fra den 1. januar 2003.

Produkter, der ikke opfylder kravene i dette direktiv, men som er mærket før den 1. januar 2003, kan dog fortsat sælges, indtil lagrene er tømt.

Artikel 3

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2002. De underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 26. november 2001.

På Kommissionens vegne

David Byrne

Medlem af Kommissionen

(1) EFT L 109 af 6.5.2000, s. 29.

(2) EFT 121 af 29.7.1964, s. 2012/64.

(3) EFT L 243 af 11.10.1995, s. 7.

(4) EFT L 368 af 31.12.1994, s. 10.

BILAG

I bilag I til direktiv 2000/13/EF indsættes som sidste afsnit:

">TABELPOSITION>"